Den største specialoperationsøvelse nogensinde på dansk grund finder sted i disse dage, og det kan ses i landskabet.

Det danske forsvar er gået på krigsstien.

Soldater firer sig ned fra helikoptere i Korsør, en fastklemt person hjælpes ud af en brændende bil efter en vejsidebombe i Aalborg, og der bliver smidt gummibåde ud fra Hercules fly over Kattegat.

Men bare rolig, det er bare en øvelse.

2000 soldater deltager

Europas største øvelse for specialstyrker er lige nu i fuld gang på dansk jord. Det er den største specialoperationsøvelse nogensinde på dansk grund. Og det giver bulder og brag over hele Danmark.

- Det er rigtig værdifuldt for os at træne i et realistisk miljø med mange af de nationer, som vi samarbejder med i verden. Lige nu i både Irak og Mali, hvor vi har specialstyrker, fortæller Hans Michael Christiansen, der er presserådgiver ved Specialoperationskommandoen.

Soldaterne øver en lang række discipliner i løbet af Night Hawk-øvelsen. Foto: Flyvevåbnets Fototjeneste, Nord

Øvelsen hedder Night Hawk og varer frem til 6. oktober. Der er tale om i alt 11 intense dage, hvor 2000 tropper fra otte Nato-lande, herunder Danmark, skal trænes og styrkes i militære operationer.

Derudover står 500 frivillige fra Hjemmeværnet klar til at hjælpe med at organisere øvelserne. Både som bevogtning, men også som figuranter i øvelserne for at gøre dem så realistiske som muligt.

Øvelsen blev startet af det danske jægerkorps i 1990'erne og blev holdt hvert år. Siden ahr den vokset sig så stor, at den nu gennemføres hvert andet år.

- Det er en øvelse, som de andre lande meget gerne vil deltage i. I Danmark kan man afprøve nogle ting, som de måske ikke har mulighed for at gøre i hjemlandet, fortæller Hans Michael Christiansen.

Operationer i hele landet

Fra Danmark deltager Specialoperationskommandoen, Hæren, Søværnet og Flyvevåbnet samt Hjemmeværnet. I øvelsen indgår 50 fly og helikoptere.

Specialstyrker "fastroper" fra Blackhawk-helikopter. Inden øvelsen for alvor går igang bliver lige præcis den disciplin trænet i flere dage. Foto: Flyvevåbnets Fototjeneste Nord / Joint Public Affairs Center

Deltagerne er placeret på Flyvestation Aalborg og Flådestation Korsør, men soldaterne har operationer rundt omkring i hele landet. I ovenstående klip fra TV 2 Syd er en flyveøvelse for eksempel i gang på Rømø strand.

De første tre dages træning er forløbet godt, fortæller Hans Michael Christiansen, og man er nu klar til for alvor at starte med øvelserne. De starter ud på et let niveau og vil løbende stige i kompleksitet.

- I starten vil det eksempelvis være en enhed, der angriber et enkelt objekt. Det kan så udvikle sig til, at 3-4 enheder angriber flere forskellige mål samtidig, og der er det så vigtigt at koordinere, så man ikke kommer til at skyde på hinanden, fortæller Hans Michael Christiansen.